Πατάτες φούρνου άλαδες με ταχινολέμονο
Ένα νηστίσιμο πιάτο πλούσιο, νόστιμο και χορταστικό, από τη μοναστηριακή κουζίνα του όρους Σινά, που μπορεί να λειτουργήσει, βέβαια, και ως συνοδευτικό.
1.500 γρ. πατάτες, καθαρισμένες και κομμένες κυδωνάτες, 2 ξερά κρεμμύδια, ψιλοκομμένα, 1/2 κεφάλι σκόρδο, χωρισμένο στις σκελίδες του, καθαρισμένες και ψιλοκομμένες, 1 κουτ. γλυκού ρίγανη ξερή, τριμμένη, 3 κουτ. σούπας ταχίνι, χυμός από 2-3 λάιμ (ή λεμόνια), αλάτι, φρεσκοτριμμένο πιπέρι
Για να φτιάξουμε τις άλαδες πατάτες φούρνου με ταχινολέμονο, βάζουμε τις πατάτες σε ένα ταψί που να τις χωράει ίσα ίσα. Ρίχνουμε νερό τόσο ώστε σχεδόν να τις καλύψει και προσθέτουμε τα κρεμμύδια, τα σκόρδα, τη ρίγανη, αλάτι και πιπέρι. Ανακατεύουμε καλά με τα χέρια μας, απλώνουμε τις πατάτες στο ταψί ομοιόμορφα και το ακουμπάμε πάνω στο μεγαλύτερο μάτι της κουζίνας μας ή το τοποθετούμε έτσι ώστε να καλύψει δύο μάτια. Σκεπάζουμε καλά το ταψί με αλουμινόχαρτο και «ψήνουμε» τις πατάτες σε δυνατή φωτιά για 30 λεπτά.Στο μεταξύ προθερμαίνουμε τον φούρνο στους 230°C.Βγάζουμε το αλουμινόχαρτο, μεταφέρουμε το ταψί στον φούρνο και ψήνουμε για άλλα 30 λεπτά ή μέχρι οι πατάτες να ψηθούν.Εναλλακτικά βέβαια ψήνουμε απευθείας στον φούρνο για περίπου 1 ώρα ή μέχρι οι πατάτες να γίνουν, παραλείποντας το «ψήσιμο» στο μάτι της κουζίνας.Σε ένα μπολ χτυπάμε με το σύρμα το ταχίνι μαζί με 1/2 νεροπότηρο καυτό νερό μέχρι να γίνει σαν αλοιφή. Προσθέτουμε τον χυμό λάιμ (ή λεμονιού) και χτυπάμε καλά με το σύρμα. Αν το ταχίνι κόψει ή σφίξει πολύ, προσθέτουμε λίγο ακόμη καυτό νερό.Ξεφουρνίζουμε τις πατάτες, περιχύνουμε με το ταχινολέμονο και ανακατεύουμε καλά.Σερβίρουμε τις άλαδες πατάτες φούρνου με ταχινολέμονο ζεστές.
Πατάτες,Ταχίνι,Νηστίσιμα,Αγία Αικατερίνη,Νηστεία,Όρος Σινά